Nuwe drukkers & televisies vir die skool
18 Junie, 2021 / Akademie, Nuus
Die Beheerraad het onlangs na 'n deeglike ondersoek besluit om 'n nuwe kontrak met Nashua as verskaffer van fotostaatmasjiene en drukkers aan die skool en Huppelland te onderteken, aangesien die ou fotostaatmasjiene en drukkers hul raklewe bereik het en baie probleme asook menigte frustrasies veroorsaak het. Deel van die onderhandelinge met Nashua het die skenking van x12 65' Samsung slimtelevisies ingesluit. Hierdie meevallertjie van x12 slimtelevisies vervang die huidige projektors in die Gr.4 – 7-klaskamers terwyl die projektors na die Gr.1 – 3-klaskamers geskuif is. 'n Gloeilampie van 'n projektor hou nie lank nie en moet periodiek ten duurste vervang word. Die slimtelevisies het nie net 'n beter beeld en langer waarborg nie, maar skep onder andere vir ons 'n wonderlike geleentheid om tegnologie meer gereeld in die kurrikulum te inkorporeer. Dit voorsien die opvoeder van 'n alternatiewe leerinstrument om sy/haar klasse baie meer interessant te maak. Baie dankie Mnre. Leon Hanekom, Hannes Muller en die algemene werkers wat op Saterdag, 12 Junie, en Sondag, 13 Junie, hard gewerk het om die slimtelevisies professioneel te installeer. Ons is baie dankbaar vir hierdie tegnologie in ons klaskamers.
18 Junie, 2021 / Krieket, Nuus, Sport
Graag wil ek weer Hoërskool Jan van Riebeeck bedank dat hulle ons op Vrydag, 11 Junie, vanaf 16:00 – 18:00 deelgemaak het van 'n uitstekende krieketkliniek wat deur die Ryan Maron Krieketskool by hul sportvelde aangebied is. Verskeie van ons kranige krieketspelers het die kliniek bygewoon om aan hul krieketvaardighede te skaaf terwyl ons ouers heerlik deur die hoërskool se OOV onthaal is.
Leerders wat assesserings mis tydens die eksamen a.g.v. siekte of isolasie: Let daarop dat volgens die WKOD se voorskrifte geen assessering tuis afgelê mag word nie. Indien 'n leerder tydens die eksamen 'n assessering mis, sal elke geval afsonderlik hanteer word. Die ideaal is dat die leerder die assessering wat hy/sy gemis het, inhaal tydens die tweede sessie (na eerste pouse) sodra hy/sy terug is.
18 Junie, 2021 / Nuus, Sport, Tennis
Ons Jannies het nie op Jeugdag, 16 Junie, stil gesit nie. Twee van hulle het aan die Wilson's o/10 Dubbelstoernooi in Parow deelgeneem en tweede geëindig. Baie geluk aan Gustav van der Linde en Adriaan Wessels (graad 4).
18 Junie, 2021 / Nuus, Sport
18 Junie, 2021 / Kuns en Kultuur, Nuus
Leerders kan nog steeds vir Kultuurkaskenades wat op 30 Julie plaasvind, inskryf. Die sluitingsdatum vir die inskrywings is 7 Julie. Moedig asb. julle kinders aan om in te skryf. Hulle kan by juf. Groenewald aanmeld (helecia@jvrprim.co.za).
16 Junie, 2021 / Nuus, Sport
Die tweekamp seisoen het die afgelope naweek, alhoewel effens aangepas, afgeskop. 'n Paar van ons Jannies het Saterdag, 12 Junie, aan die WP-Tweekamp se winterreeks deelgeneem en uitstekend gevaar.
Hier volg die oud- en nuwe leerders se uitslae:
Delmar Benecke (gr. 4) seuns o/11 is 1ste en Karu Rademeyer (gr. 4) is 7de vir dogters o/11.
Albert Griesel (gr. 6) is 7de vir seuns o/13 en Alexander Benecke (gr. 7) is 1ste vir seuns o/15.
Stefan Griesel (gr. 8) is 3de vir seuns 0/15.
Baie geluk aan al die leerders! Dis lekker om te sien dat julle deur hierdie vreemde omstandighede steeds so goed vaar.